
I. INTRODUCERE

În anul 2007 Centrul Internaţional de Cercetare şi Informare asupra Economiei Publice, Sociale şi Cooperativelor (CIRIEC) a elaborat la cererea Comitetului Economic şi Social European un studiu conceptual şi comparativ al situaţiei economiei sociale în Uniunea Europeană. În acord cu delimitările conceptuale din Carta Principiilor Economiei Sociale, Raportul CIRIEC propune următoarea definiţie de lucru: 
„Setul de întreprinderi private organizate formal, dotate cu autonomie decizională şi libertate de asociere, create pentru a întâmpina nevoile membrilor prin intermediul pieţei, prin producerea de bunuri şi furnizarea de servicii, asigurări şi finanţare, în care procesul decizional şi orice distribuire a profiturilor sau a excedentelor între membri nu este direct legată de aportul de capital sau de cotizaţiile plătite de membri, fiecare dintre aceştia dispunând de un vot. Economia socială include şi organizaţiile private organizate formal, dotate cu autonomie decizională şi libertate de asociere, care prestează servicii necomerciale pentru gospodării şi ale căror excedente, dacă există, nu pot fi însuşite de agenţii economici care le creează, controlează sau finanţează”. 
Pe baza delimitării conceptuale adusă de această definiţie, raportul identifică caracteristicile comune celor două sub-sectoare (comercial şi necomercial) ale economiei sociale:
1. sunt private, cu alte cuvinte, nu fac parte din sau nu sunt controlate de sectorul public; 
2. au o formă de organizare, adică au, în general, personalitate juridică;

 
3. au autonomie decizională, ceea ce înseamnă că au deplina capacitate de a-şi alege şi revoca organele de conducere, precum şi de a-şi controla şi organiza toate activităţile; 

4. se bucură de libertate de asociere, cu alte cuvinte, asocierea la acestea nu este obligatorie; 

5. orice distribuire a profiturilor sau excedentelor între membrii utilizatori, în cazul în care are loc, nu este proporţională cu aportul de capital sau cu cotizaţiile plătite de membri, ci cu activităţile sau tranzacţiile acestora în cadrul organizaţiei; 

6. desfăşoară o activitate economică în sine, pentru a satisface nevoile unor persoane, gospodării sau familii. Din acest motiv, organizaţiile economiei sociale sunt considerate organizaţii ale oamenilor, nu ale capitalului. Acestea lucrează cu capitalul şi alte resurse decât cele monetare, dar nu în favoarea capitalului; 

7. sunt organizaţii democratice. Cu excepţia unor organizaţii voluntare care prestează servicii necomerciale gospodăriilor, organizaţiile de nivel primar sau de prim rang din economia socială aplică principiul „o persoană, un vot” în procesele lor decizionale, indiferent de aportul de capital sau cotizaţiile plătite de membri. Organizaţiile de la alte niveluri sunt, de asemenea, organizate democratic. Membrii deţin controlul majoritar sau exclusiv în procesul decizional al organizaţiei.


Raportul CIRIEC (2007) atrage atenţia asupra faptului că definiţia de lucru a economiei sociale include şi organizaţii nonprofit voluntare, prestatoare de servicii necomerciale pentru gospodării, chiar dacă acestea nu au o structură democratică şi nu respectă principiul controlului democratic – drepturi egale de vot („o persoană, un vot”). Motivaţia este că această abordare permite organizaţiilor proeminente de acţiune socială din sectorul terţiar care produc bunuri sociale sau de interes social, de o utilitate socială indiscutabilă, să fie incluse în economia socială.


În anul 2009, pe 19 februarie, Parlamentul European a adoptat o Rezoluţie privitoare la economia socială
 prin care s-a subliniat faptul că economia socială joacă un rol esenţial în economia europeană combinând profitabilitatea cu solidaritatea, creând locuri de muncă de bună calitate, consolidând coeziunea socială, economică şi regională, generând capital social, promovând cetăţenia activă, solidaritatea şi un tip de economie care acordă prioritate oamenilor şi sprijinind dezvoltarea durabilă şi inovarea socială, tehnologică şi de mediu. Totodată documentul afirmă faptul că economia socială se bazează pe o paradigmă socială care corespunde principiilor fundamentale ale modelului european social şi de bunăstare; întrucât economia socială are un rol cheie în prezent în păstrarea şi consolidarea acestui model prin reglementarea producţiei şi prin furnizarea de numeroase servicii sociale de interes general. 


Totodata, în cadrul Rezoluţiei Parlamentului European din 20 noiembrie 2012 referitoare la iniţiativa pentru antreprenoriatul social – Construirea unui ecosistem pentru promovarea întreprinderilor sociale în cadrul economiei şi al inovării sociale (2012/2004(INI))
 s-a constat faptul întreprinderile din sectorul economiei sociale, care au peste 11 milioane de angajaţi în UE şi reprezintă 6 % din întreaga forţă de muncă din Uniune, respectiv 10 % din totalitatea întreprinderilor europene, şi anume 2 milioane de întreprinderi, contribuie în mod semnificativ la modelul social european şi la Strategia Europa 2020. În cadrul aceluiaşi document, Parlamentul European afirmă că economia socială face parte din economia de piaţă ecosocială şi din piaţa unică europeană şi atrage atenţia asupra rezistenţei ridicate la crize şi a modelelor comerciale solide care o caracterizează; subliniază că întreprinderile din sectorul economiei sociale încearcă, în numeroase cazuri, să răspundă nevoilor sociale şi umane care nu sunt luate în considerare - cel puţin nu în mod corespunzător - de operatorii comerciali sau de către stat; subliniază că locurile de muncă din sectorul economiei sociale prezintă o probabilitate mai mare de a fi menţinute la nivel local. În cadrul Rezoluţiei, Parlamentul European subliniază că prin „întreprindere socială” se înţelege o întreprindere, indiferent de forma sa juridică, care:

a) are drept obiectiv principal obţinerea unui impact social pozitiv cuantificabil, conform statutului, actului constitutiv sau oricărui alt document statutar pe baza căruia a fost înfiinţată activitatea comercială, atunci când întreprinderea:

- oferă servicii sau bunuri unor persoane vulnerabile, marginalizate, dezavantajate sau excluse şi/sau

- oferă bunuri sau servicii utilizând o metodă de producţie, care întruchipează obiectivul său social;

b) utilizează profiturile obţinute în primul rând pentru atingerea obiectivelor sale principale în loc să le distribuie şi deţine proceduri şi norme definite în prealabil pentru orice situaţie excepţională în care profiturile sunt distribuite acţionarilor sau proprietarilor, ceea ce garantează că o astfel de distribuire a profiturilor nu subminează obiectivele principale; precum şi

c) este administrată într-un mod responsabil şi transparent, în special prin implicarea lucrătorilor, a clienţilor şi/sau a acţionarilor afectaţi de activităţile sale comerciale.

În cadrul Raportului întocmit pentru CIRIEC în anul 2012 privind actualizarea studiului “Economia socială în Uniunea Europeană”
 se specifică faptul că fenomenul social şi economic la care se face referire sub denumirea de „economie socială” este larg răspândit şi în evidentă expansiune în întreaga Uniune Europeană. Cu toate acestea, atât termenul, cât şi conceptul ştiinţific aferent, prezintă o oarecare ambiguitate în diferitele state membre ale UE şi, în unele cazuri, chiar în acelaşi stat, în care coexistă, de obicei, mai mulţi termeni şi concepte similare. Datele obţinute în cadrul raportului fac posibilă împărţirea ţărilor în trei grupuri în funcţie de nivelul lor de recunoaştere a conceptului de economie socială:
- ţări cu nivelul cel mai ridicat de acceptare a conceptului de economie socială: în Spania, Franţa, Portugalia, Belgia, Irlanda şi Grecia, conceptul de economie socială are nivelul cel mai ridicat de acceptare de către autorităţile publice şi în mediul universitar şi ştiinţific, precum şi în sectorul economiei sociale în sine. Primele două ţări enumerate ies în evidenţă: Franţa este ţara de origine a acestui concept, iar Spania a aprobat prima lege naţională la nivel european privind economia socială în 2011. 

- ţări cu un nivel mediu de acceptare a conceptului de economie socială: sunt incluse Italia, Cipru, Danemarca, Finlanda, Luxemburg, Suedia, Letonia, Malta, Polonia, Regatul Unit, Bulgaria şi Islanda. În aceste ţări, conceptul de economie socială coexistă cu alte concepte, precum sectorul nonprofit, sectorul voluntariatului şi sectorul întreprinderilor sociale. 

- ţări cu nivel scăzut de acceptare sau neacceptare a conceptului de economie socială: conceptul de economie socială este puţin cunoscut, se află într-un stadiu incipient sau nu este cunoscut în următoarele ţări: Austria, Republica Cehă, Estonia, Germania, Ungaria, Lituania, Ţările de Jos, Slovacia, România, Croaţia şi Slovenia, grupă care cuprinde în principal ţări germanice şi ţări care au făcut parte din ultimul val de extindere a UE. Conceptele înrudite precum sectorul nonprofit, sectorul voluntariatului şi sectorul organizaţiilor neguvernamentale se bucură de un nivel relativ mai ridicat de recunoaştere.
Tot în cadrul Raportului CIRIEC se menţionează că în Ţările de Jos, Suedia, Finlanda şi Polonia, conceptul de întreprinderi sociale este larg acceptat. Pe lângă conceptele de economie socială, sector nonprofit, întreprinderi sociale şi sector terţiar, în unele state membre ale UE coexistă alte noţiuni larg acceptate. În ţări precum Regatul Unit, Danemarca, Malta şi Slovenia, conceptele de sector al voluntariatului şi organizaţii neguvernamentale, mai apropiate de ideea de organizaţii nonprofit, par a se bucura de o mai largă recunoaştere ştiinţifică, socială şi politică. Conceptele de economie solidară şi de economie socială şi solidară, specifice ţărilor europene francofone (Franţa, regiunea valonă a Belgiei şi Luxemburg), sunt de asemenea recunoscute, în timp ce ideea de Gemeinwirtschaft (economie de interes general) este consacrată în ţări germanice, precum Germania şi Austria. 

Este important să se sublinieze că în unele ţări anumite componente ale termenului de economie socială în sens larg nu sunt recunoscute ca fiind părţi integrante ale acestui sector; dimpotrivă, se accentuează specificul şi izolarea lor. Acesta este cazul cooperativelor din ţări precum Germania, Regatul Unit, Letonia şi, parţial, Portugalia.
II. CADRUL JURIDIC
În ultimii ani, impactul politicilor şi reglementărilor Uniunii Europene asupra furnizării serviciilor sociale şi de sănătate a crescut în mod constant. Deşi Uniunea Europeană nu poate emite directive sau reglementări cu caracter obligatoriu în domeniul social (datorită acţiunii principiului de subsidiaritate în acest domeniu), serviciile sociale de interes general se află sub incidenţa unei categorii de reglementări specifice serviciilor, şi anume cele legate de competiţie şi achiziţii publice. Acest fapt se datorează şi modului în care statele membre au decis să îşi organizeze sistemul de servicii sociale - de exemplu descentralizând organizarea serviciilor sociale, externalizând furnizarea lor directă etc. 

Serviciile sociale de interes general, care se subscriu serviciilor de interes general sunt, în general, furnizate într-o manieră personalizată, pentru a răspunde nevoilor utilizatorilor vulnerabili, şi sunt fondate pe principiul solidarităţii şi al egalităţii de acces. Acestea pot fi de natură economică sau neeconomică, inclusiv în cazul organismelor fără scop lucrativ. Într-adevăr, calificarea ca activitate economică depinde în esenţă de maniera în care este executată, organizată şi finanţată activitatea şi nu de statutul juridic al organismului care prestează acea activitate.

În principiu, este vorba despre:

• regimurile legale şi complementare de protecţie socială, care acoperă principalele riscuri de viaţă (îmbolnăvire, îmbătrânire, accidente ocupaţionale, şomaj, pensie şi handicap);

• alte servicii sociale prestate direct persoanei, cum ar fi serviciile de asistenţă socială, de ocupare a forţei de muncă şi de formare profesională, locuinţe sociale sau îngrijire pe termen lung.

În consecinţă, la solicitările repetate ale platformelor europene de lobby în domeniul serviciilor sociale şi în urma recomandărilor de la nivelul Parlamentului European, Comisia acordă o importanţă din ce în ce mai mare clarificărilor legate de ajutorul de stat, achiziţiile publice şi modul de contractare a serviciilor sociale, în Uniunea Europeană.

În aplicarea directivelor europene, fiecare dintre ţările membre ale Uniunii Europene ţine cont de tradiţia specifică privind sistemul de protecţie socială practicat în propria ţară. Diferenţe între statele membre se înregistrează în ceea ce priveşte organizarea şi funcţionarea sistemului de protecţie socială, modernizarea şi nivelul de finanţare, nivelul prestaţiilor sociale, rolul autorităţilor publice şi partenerilor locali în dezvoltarea serviciilor sociale şi cadrului legislativ.

Există ţări care se bazează aproape în totalitate pe furnizarea privată de servicii sociale şi ţări care se bazează foarte mult pe sectorul public. Majoritatea ţărilor au un amestec public-privat în furnizarea serviciilor sociale. De obicei, sectorul privat este cel mai probabil să fie implicat în furnizarea serviciilor de tip rezidenţial şi poate avea un rol mai limitat în furnizarea serviciilor de îngrijire la domiciliu şi în comunitate.

Ţările care se bazează aproape în totalitate pe sectorul privat în furnizarea serviciilor sociale sunt Germania şi Ţările de Jos, unde au fost elaborate reglemetări legale care favorizează acest lucru. Există ţări în care sectorul privat este mai puţin reprezentat în furnizarea serviciilor sociale (Suedia, Finlanda, Norvegia).

FRANŢA
Domeniul serviciilor sociale se caracterizează în Franţa printr-o structură mixtă (public–privată), care a favorizat dezvoltarea furnizorilor privaţi de servicii sociale.

Dezvoltarea unui sistem de livrare mixt în domeniul serviciilor sociale poate fi parţial explicată printr-o politică favorabilă descentralizării, care contrazice o lungă tradiţie de etatism centralist. În perioada 1982-2003 au fost emise actele normative care au reglementat descentralizarea serviciilor sociale, prin care au fost redistribuite responsabilităţile între comunităţile locale şi stat. Responsabilităţi şi resurse noi au fost transferate către autorităţile locale.

Pe fondul crizei economice, care a determinat o criză bugetară, autorităţile locale, pentru a putea face faţă în continuarea responsabilităţilor care le revin, au externalizat furnizarea unei game variate de servicii. Autorităţile publice achiziţionează servicii de la furnizori privaţi for–profit pentru echipamente, management, construcţii publice, servicii economice, dar şi de la furnizori privaţi non-profit pentru servicii culturale, educaţionale şi, mai ales, servicii sociale şi de ocupare a forţei de muncă.

Această delegare de servicii, a permis autorităţilor locale reducerea costurilor prin reducerea presiunii asupra costurilor de personal, rezultată din prevederile legale foarte stricte privind raporturile de muncă în sectorul public (imposibilitatea concedierii lucrătorilor odată angajaţi, salarii mai mari pentru muncitorii necalificaţi decât cele din sectorul privat), sau de la regulile stricte de contabilitate publică care de multe ori inhibă inovaţia.

Pentru serviciile sociale furnizate de către sectorul privat non-profit, statul acoperă o mare parte a cheltuielilor, ceea ce atrage după sine şi un control al acestor organizaţii. Cea mai mare parte a resurselor vine de la guvern sau de la sistemele contributive de securitate socială. Marile centre rezidenţiale sunt finanţate fie prin rambursare per-diem de la asigurările sociale, sau prin subvenţii anuale. Se constată că, de cele mai multe ori, cu cât este mai mare o organizaţie, cu atât mai mare va fi sprijinul public. Taxele plătite de utilizatori, sub formă de coplată pentru serviciile primite, sunt destul de mici în Franţa şi variază în funcţie de serviciile primite. De exemplu, onorariile clienţilor sunt semnificative în căminele pentru persoanele vârstnice (clienţii acoperind în medie aproximativ 1/3 din costul total al serviciului). În cazul serviciilor de menaj sau al centrelor de zi pentru sugari, contribuţia clienţilor creşte cu creşterea veniturilor. Servicii de îngrijire la domiciliu de sănătate şi mai presus de toate serviciile pentru persoanele cu handicap sunt gratuite şi finanţate în totalitate din bani publici pentru a asigura un acces egal la aceste servicii pentru toţi cetăţenii.

Aşadar, unităţile administrate de organizaţii non-profit sunt mai mult sau mai puţin asociaţii cvasi-publice. Nivelul de finanţare al guvernului este foarte mare, în general, prin intermediul sistemului de securitate socială sau prin bugetele locale. Organizaţiile care furnizează aceste servicii se supun unor reglementări foarte stricte. În schimb, organizaţiile de mici dimensiuni au resurse mai diversificate şi sunt, prin urmare, mai independente faţă de guvernul central. Aceste organizaţii mici au destul de frecvent o relaţie puternică de colaborare cu comunităţile locale. Furnizorii privaţi sunt văzuţi ca parteneri importanţi pentru autorităţile locale, fiind cei mai potriviţi pentru a restabili coeziunea socială şi pentru a preveni excluziunea socială a populaţiei vulnerabile.
Adoptarea legii privind economia socială şi inovaţia socială
 la 31 iulie 2014, marchează un progres considerabil în recunoaşterea şi promovarea economiei solidarităţii sociale (ESS) franceze. Pentru prima dată în Franţa, domeniul de aplicare al ESS este clar definit. Acesta include atât actorii istorici ai economiei sociale - asociaţii, cooperative, asociaţii mutuale şi fundaţii – cât şi noi forme de antreprenoriat. Toate societăţile comerciale cu obiectiv de utilitate socială, aşa cum acesta este definit în lege, care aleg să adopte şi să implementeze principiile ESS, sunt considerate actori de plin drept ai ESS.

Legea defineşte, în articolul 15, inovaţia socială:

I. Este considerată inovaţie socială proiectul uneia sau mai multor societăţi de oferire de bunuri sau servicii care prezintă una dintre următoarele caracteristici:

1. răspunde uneia dintre nevoile sociale, fie în condiţiile de piaţă, fie în cadrul politicilor publice;

2. răspunde nevoilor sociale printr-o formă inovatoare de antreprenoriat, printr-un proces inovator de producţie de bunuri sau servicii ori printr-o metodă inovatoare de organizare a muncii. Procedurile de consultare şi de elaborare a proiectelor de inovaţie socială care implică beneficiarii vizaţi, precum şi finanţarea unor astfel de proiecte intră, de asemenea, în domeniul inovaţiei sociale.

II. pentru a beneficia de finanţare publică pentru inovare socială, caracterul inovator al activităţii companiei trebuie să întâmpine dificultăţi la finanţarea integrală în condiţii normale pe piaţă; această condiţie nu se aplică în cazul finanţării inovării sociale acordate de către autorităţile locale.

III. Consiliul Superior al ESS va defini liniile directoare pentru identificarea unui proiect sau activităţi economice inovatoare social, în sensul pct.I.

Legea vizează cinci mari obiective:

1. Recunoaşterea ESS ca un tip special de antreprenoriat (recunoaşterea actorilor istorici şi a noilor societăţi cu obiectiv de utilitate socială; reînnoirea statutului societăţii cu obiectiv de utilitate socială; crearea unei baze juridice care să permită dezvoltarea unor metode speciale de finanţare a societăţilor ESS; finanţarea inovaţiei sociale);

2. Consolidarea reţelei actorilor ESS (recunoaşterea legislativă a instituţiilor reprezentative ale ESS; structurarea reţelei Camerelor regionale ESS şi a Consiliului Naţional al Camerelor regionale ESS; elaborarea unui ghid de bune practici, care să detalieze axele-model pe care vor activa întreprinderile ESS; clarificarea regimului juridic al subvenţiei; consolidarea metodelor de finanţare a actorilor ESS prin instrumente financiare adaptate);

3. Redarea puterii de acţiune a salariaţilor (acordarea unui nou drept de informare prealabilă a salariaţilor
; crearea unui statut tranzitoriu societăţilor cooperative şi participative pentru a permite salariaţilor să reactiveze o întreprindere sub o altă formă);

4. Crearea unui puternic trend cooperatist (obligaţia pentru toate societăţile cooperatiste de a revizui modul lor de funcţionare cu privire la respectarea principiilor cooperativităţii; autorizarea creării unui grup al societăţilor cooperatiste care vor putea crea şi filiale sub formă cooperatistă; creşterea angajărilor din sectorul privat în servicii de interes general, în asociere cu societăţile cooperatiste de interes colectiv
; dezvoltarea cooperativelor de activitate şi angajare
 în scopul creşterii numărului de salariaţi-antreprenori);

5. Consolidarea politicilor de dezvoltare durabilă la nivel local (dezvoltarea polilor teritoriali de cooperare economică pentru a crea locuri de muncă stabile, non-delocalizabile; recunoaşterea teritorială şi a acţiunilor în favoarea ESS; recunoaşterea dimensiunilor locale şi sociale ale comerţului echitabil; recunoaşterea monedelor locale/solidare).

GERMANIA
Statul bunăstării în Germania a încetinit dezvoltarea întreprinderior sociale în comparaţie cu alte state precum Marea Britanie, unde funcţionează un sistem al bunăstării mai liberal. Poziţia şi rolul întreprinderilor sociale în cadrul statului asistenţial reprezintă un subiect intens dezbătut chiar şi azi. O importanţă deosebită se acordă capacităţii organizaţiilor bunăstării sociale şi a întreprinderilor sociale de a coopera şi a se completa unele pe altele. 

Antreprenoriatul social şi inovaţia socială sunt subiecte aflate pe agenda decidenţilor politici, fiind tot mai prezente în discursul lor. Numeroase universităţi au decis organizarea unor cursuri privind antreprenoriatul social pentru o mai bună înţelegere a fenomenului. Antreprenoriatul social în Germania nu reprezintă un fenomen nou, 50% dintre întreprinderile sociale având o experienţă de peste 10 ani în domeniu. Chiar şi aşa, antreprenorii şi întreprinderile sociale nu se identifică ca atare. 

Cele mai multe dintre întreprinderile sociale din Germania desfăşoară activităţi în următoarele zone de interes: educaţie, integrare în muncă, incluziune socială şi servicii sociale. Pe lângă acestea, foarte multe dintre organizaţiile sociale au legătură cu subiectul protejării mediului înconjurător prin intermediul promovării principiilor energiei durabile şi consumului durabil. 

Conform studiului elaborat de Seforis
, în Germania, întreprinderile sociale nu sunt definite juridic. Există totuşi un consens în privinţa domeniului de activitate al întreprinderilor sociale, care visează rezolvarea problemelor de natură socială şi de mediu. Dacă unele dintre întreprinderile sociale iau forme juridice caracteristice celui de-al treilea sector precum asociaţiile, fundaţiile şi cooperativele, altele sunt definite ca şi companii cu răspundere limitată cu misiune socială (“gGmbH”), care se supun normelor destinate companiilor cu răspundere limitată. 

De cele mai multe ori, întreprinderile sociale beneficiază de o sursă de finanţare hibridă. Instrumentele de finanţare utilizate variază de la donaţii private, sponsorizări şi finanţări din partea sectorului public, la acordarea de granturi şi venituri din surse proprii. Sprijinul financiar din partea autorităţilor publice acordat organizaţiilor non-profit şi organizaţiilor care desfăşoară servicii în zona socială poate lua forma unui ajutor indirect prin intermediul aplicării deducerilor fiscale sau a ajutorului direct prin intermediul finanţării proiectelor. Totodată trebuie luat în considerare faptul că foarte multe dintre întreprinderile sociale din Germania functionează sub forma asociaţiilor, cotizaţia membrilor reprezentând o sursă importantă de venit. 

Întreprinderilor sociale din Germania sunt strâns legate de subiectul inovaţiei sociale. Unele dintre cele mai importante fundaţii în domeniu, Ashoka Germany
 şi Schwab, consideră că inovaţia socială poate fi reprezentată de: un nou produs sau serviciu, o nouă metodă de producţie sau distribuţie, un nou tip de forţă de muncă, redefinirea unui produs pentru o categorie de populaţie slab deservită, noi structuri organizaţionale sau noi modele de finanţare. De asemenea, Ashoka Germany a propus mai multe metode de stimulare a mediului inovativ, printre care: înfiinţarea centrelor de inovaţie socială, în cadrul cărora să colaboraze actorii sociali de la nivel local, resursele de finanţare şi decidenţii politici; finanţarea inovativă, care presupune un mix între mijloacele de finanţare existente şi noi forme de colaborare între finanţatori, având drept scop construirea unei pieţe financiare pentru capitalul social; finanţarea publică a proiectelor de inovaţie socială; o mai bună cooperare între organizaţii şi antreprenorii sociali; implicarea unor lideri puternici în cadrul sectorului social.

ITALIA
Italia a fost pionier în instituţionalizarea întreprinderilor sociale la nivel european. Aici a apărut prima formă juridică nouă specifică întreprinderii sociale şi anume cooperativele sociale. Pornind de la un puternic sistem cooperatist cu o tradiţie şi o forţă economică remarcabile, statutul de cooperativă a fost folosit pentru a propune servicii pe care sectorul public nu le poate furniza.

Italia deţine un sistem de asistenţă socială ce decurge din vasta mişcare de reformă de la sfârşitul anilor ’70, a cărei consecinţa majoră a fost descentralizarea serviciilor. Atunci au apărut cooperativele sociale în multe regiuni, datorită capacităţii acestora de a răspunde unor probleme sociale majore: asigurarea de slujbe pentru cei excluşi de pe piaţa muncii şi oferirea unei game noi de servicii pentru persoane aflate în nevoie. Acestea s-au dezvoltat rapid. Ca urmare a faptului că intervenţia statului a fost considerată insuficientă pentru a răspunde tuturor nevoilor şi problematicilor sociale, în Italia au luat fiinţă cooperativele sociale ca structuri private orientate spre nevoile cetăţenilor. 
Legea nr.381/1991 reglementează măsurile de integrare în muncă a persoanelor defavorizate accentuând rolul şi importanţa cooperativelor sociale în promovarea interesului comunităţii, a integrării psihosociale a tuturor cetăţenilor (art.1, alin.1, Legea nr.381/1991). Cooperativele sociale sunt prezentate în această lege ca fiind expresia reciprocităţii potrivit căreia obiectivele depăşesc interesele particulare ale acţionarilor vizând satisfacerea unui interes general care priveşte întreaga comunitate. Cooperativele sociale italiene sunt de două tipuri:
- cooperative sociale de tip A – din care fac parte cooperativele sociale care gestionează servicii medico-sociale şi educaţionale (art.1, alin.1, lit. A, legea nr.  381/1991) şi

- cooperativele sociale de tip B – din care fac parte cooperativele sociale care gestionează servicii din domeniul agricol, industrial, comercial sau din sectorul „servicii” cu scopul facilitării accesului persoanelor dezavantajate pe piaţa muncii şi sporirii şanselor de integrare.


În cadrul Legii nr.381/1991 este fixat un prag de angajare pentru cooperativele sociale de tip B. 30% dintre angajaţii acestui tip de întreprindere socială trebuie să fie persoane provenite din categoria celor dezavantajate. Obligativitatea încadrării în muncă a persoanelor dezavantajate o regăsim şi în cadrul regulamentelor de funcţionare a întreprinderilor for-profit şi administraţiilor publice. Cu toate acestea, există o diferenţă fundamentală, între cooperativele sociale pe de o parte, şi companiile private şi administraţia publică, pe de altă parte, primele având drept scop angajarea persoanelor defavorizate, în timp ce cele din urmă au doar obligaţia normativă de a angaja şi persoane defavorizate. 
Legea nr.155/2006
 reglementează statutul întreprinderilor sociale în Italia, urmărind stabilirea unui cadru general mai larg privind funcţionarea întreprinderilor sociale (cooperative, corporaţii, organizaţii non-profit, asociaţii şi fundaţii, ONLUS
 - organizaţii non-profit cu utilitate socială). Conform legii, întreprinderile sociale trebuie să fie organizaţii cu caracter privat, care se ocupă cu producerea de bunuri şi servicii de utilitate socială, funcţionând pentru interesul comun şi nu cu scopul obţinerii de profit. Bunurile şi serviciile considerate de utilitate publică sunt produse şi valorificate în următoarele domenii de activitate: asistenţă socială, sănătate, educaţie, protecţia mediului şi ecosistemului, valorificarea patrimoniului cultural, învăţământul liceal şi post liceal, cercetare şi cultură, pregatire în afara sistemului de învăţământ cu scopul prevenirii abandonului şcolar şi încurajării performanţei şcolare, servicii de suport destinate întreprinderilor sociale, concepute de organizaţii formate în proporţie de peste 70% din întreprinderi sociale. 
În plus, întreprinderile sociale sunt şi acele organizaţii care desfăşoară o activitate antreprenorială care presupune integrarea persoanelor dezavantajate sau persoanelor cu dizabilităţi. Conform legislaţiei în vigoare, pentru ca o întreprindere socială să fie eligibilă cel puţin 30% dintre angajaţii săi trebuie sa fie persoane defavorizate sau cu dizabilităţi (deţinuţi, foşti deţinuţi şi deţinuţi în programele de eliberare condiţionată, foşti dependenţi de droguri, persoane cu dizabilităţi psihice şi fizice, foşti pacienţi cu boli mintale, alcoolici, minori cu situaţii familiale dificile, dependenţi de jocuri de noroc etc.).  Întreprinderile sociale trebuie să îndeplinească următorul set de criterii: să aibă un management corect şi eficient, să fie transparente, non discriminatorii şi să respecte principiul participarii şi protecţiei lucrătorilor. 
Dintre sursele de finanţare destinate întreprinderilor sociale în Italia, în afara celor produse prin intermediul comercializării de bunuri şi servicii şi contribuţiilor şi granturilor acordate de către autorităţile regionale şi/sau prin intermediul legislaţiei naţionale, le menţionăm pe cele privind obligativitatea întreprinderilor sociale de alocare a 30% din profiturile anuale totale către rezerva legală obligatorie, indiferent de cuantumul rezervei legale. Prin intermediul legislaţiei în vigoare cooperativele sunt obligate să aloce 3% din profitul anual total către fondurile mutuale destinate promovării şi dezvoltării cooperaţiei, administrate de către organizaţiile reprezentantive ale cooperatiei cu scopul promovarii şi finanţării dezvoltarii diferitelor forme de noi cooperative. În cazul desfiinţării unei cooperative, activele ei sunt alocate fondurilor mutuale destinate cooperativelor.  
SPANIA
Conform studiului SEFORIS
 privind întreprinderile sociale elaborat în anul 2014, în Spania termenul de economie socială a fost asociat în ultimile patru decenii activităţilor comerciale generatoare de profit în scopuri sociale, atribuite cooperativelor, organizaţiile voluntare, fundaţiilor şi organizaţiilor non-profit. Guvernul spaniol a jucat un rol important în promovarea economiei sociale prin crearea unor instituţii cheie precum Directoratul General pentru Promovarea Economiei Sociale şi Fondul European Social şi prin intermediul oficializării unor acorduri cu cele 17 comunităţi autonome privind susţinerea economiei sociale. La nivel regional, au fost desfăşurate acţiuni de creştere a conştientizării subiectului. Spre exemplu, în Catalonia, Guvernul regional reprezintă un actor important în identificarea şi susţinerea antreprenoriatului social. Recent, mai multe instituţii financiare, precum La Caixa, BBVA- Momentum Project au desfăşurat proiecte menite să promoveze şi susţină antreprenoriatul social. 

Legea nr.5/2011 privind economia socială reprezintă primul cadrul legislativ elaborat cu acest scop în spaţiul comunitar şi defineşte întreprinderea socială ca parte integrantă a economiei sociale şi nu ca pe o formă instituţională distinctă. Conform legislaţiei în vigoarea, întreprinderile sociale trebuie să respecte următoarele principii: 
1) prevalenţa utilităţii sociale a organizaţiei asupra obţinerii de profit; 
2) respectarea cerinţelor unei organizaţii democratice, transparente si participative;  
3) distribuirea profitului generat de activitatea economică a organizaţiei fie în funcţie de activitatea lucrativă a angajaţiilor şi calitatea serviciilor prestate de către aceştia, fie conform statutului de utilitate publică a organzaţiei; 
4) îndeplinirea criteriului de persoană juridică de drept privat; respectarea principiile solidarităţii externe şi interne, dezvoltării locale, coeziunii sociale, incluziunii şi sustenabilităţii.

Conform cadrului legislativ destinat întreprinderilor sociale în Spania coexistă trei tipuri de întreprinderi sociale: cooperativele sociale, companiile de inserţie pe piaţa muncii şi organizaţiile de utilitate publică. Cu toate acestea, există multe alte tipuri de entităţi juridice care funcţionează sub cupola întreprindelor sociale. În prezent, termenul de întreprindere socială (“emprendimiento social”) este folosit de diferiţi actori, de la mediul universitar la instituţiile publice sau financiare. 

Conform studiului CIRIEC International (2012) “Economia socială în Uniunea Europeană”, există aproximativ 200 768 organizaţii care desfasoară activităţi specifice antreprenoriatului social în Spania, situându-se pe locul al 3-lea în Uniunea Europeană. 

Conform proiectului SELUSI, întreprinderile sociale în Spania desfăşoară activităţi în următoarele sectoare de activitate: business (reciclare ulei de gătit, comercializarea produselor ecologice, selecţia şi gestionarea deşeurilor, grădinărit, consultanţă juridică), sănătate/ asistenţă socială şi educaţie. În cadrul aceluiaşi studiu se arată că principala sursă de finanţare a întreprinderilor sociale în Spania o reprezintă comercializarea de bunuri şi servicii. 
Acordarea de granturi este deosebit de importantă pentru întreprinderile sociale în Spania, instituţiile financiare şi guvernele locale fiind principalii finanţatori ai economiei sociale. Autorităţile spaniole acordă un grant special furnizării de asistenţă socială grupurilor de persoane excluse social precum vârstnicii, celor cu dizabilităţi şi migranţilor precum şi acelor companii care angajează persoane cu dizabilităţi sau oferă locuinţe temporare persoanelor fără adăpost. Competiţia pentru obţinerea unei finanţări este foarte mare, unele tipuri de granturi fiind destinate exclusiv finanţării proiectelor noi.

MAREA BRITANIE
La ora actuală, Marea Britanie deţine unul dintre sistemele de protecţie socială inspirate din Raportul lordului Beveridge (Social Insurance and Allied Services, 1942), care avea ca obiectiv central lupta împotriva celor cinci pericole majore: lipsurile, boala, ignoranţa, mizeria şi inactivitatea.

Dominant în cadrul sistemului actual de asistenţă socială se află principiul universalităţii şi distribuirii diferenţiate a prestaţiilor. Întâlnim două tipuri de prestaţii:

a) prestaţii noncontributive independente de nivelul resurselor (de exemplu, pentru persoanele cu handicap);

b) prestaţii noncontributive dependente de nivelul resurselor (de exemplu, ajutorul social ca formă de venit minim garantat).

Serviciile sociale sunt gestionate la nivel local. Reforma „Community Care Act” din anii ‘90 a determinat transferarea finanţării serviciilor sociale de la nivel central, la nivel local. Însă autorităţile locale nu au obligaţia de a oferi ele însele servicii, ci de a încheia contracte cu furnizorii privaţi de servicii sociale. Deşi, datorită contractării serviciilor sociale către furnizorii privaţi, vorbim de o piaţă liberă a serviciilor, totuşi, datorită faptului că fondurile vin de la bugetul local, coordonarea şi controlul rămân în mâinile autorităţilor publice locale.

De-a lungul timpului, autorităţile publice locale nu numai că au externalizat sau chiar privatizat serviciile sociale de care se ocupau (spre exemplu, centre rezidenţiale pentru îngrijire paleativă), dar în acelaşi timp, au achiziţionat un număr important de servicii sociale pe care le ofereau înainte furnizorii privaţi (for-profit sau non-profit), pentru a putea acoperi nevoile existente pe piaţă (de exemplu, servicii de îngrijire la domiciliu).

Piaţa serviciilor sociale în Marea Britanie este formată din autorităţile locale ca furnizori, furnizorii privaţi non-profit, furnizorii privaţi for-profit, pe de o parte şi consumatorii, pe de altă parte reprezentaţi de autorităţile locale (în numele persoanelor fizice – beneficiari finali) în calitate de contractori ai serviciilor sociale.

Întreprinderile sociale din Marea Britanie pot lua următoarele forme juridice: companii de interes comunitar (CIC), societăţi pe acţiuni sau garanţie sau grupuri constituite în scop caritabil. 

CIC
-urile sunt reglementate prin intermediul legislaţiei privind companiile din anul 2004 şi 2006, Legii insolvenţei din anul 1986 şi Regulilor privind companiile de interes comunitar elaborate în anul 2005. CIC-urile reprezintă o nouă formă de companie cu răspundere limitată destinată persoanelor care doresc să înceapă o afacere în scop social sau să desfăşoare activităţi în beneficiul comunităţii. O mare parte din întreprinderile sociale şi organizaţiile comunitare funcţionează ca şi companii de interes comunitar, pe când cooperativele îşi desfăşoara activitatea în calitate de societăţi înregistrate.

 Conform legii, CIC-urile pot fi societăţi cu răspundere limitată prin garanţie fără capital social, societăţi private pe acţiuni sau societăţi publice pe acţiuni. Companiile de interes comunitar trebuie să respecte o clauză de blocare a activelor (“Asset Lock”) conform căreia nu îşi pot transfera activele decât la valoarea de piaţă şi numai unei alte companii de interes comunitar sau în beneficiul comunităţii. Dizolvarea unei companii de interes comunitar poate avea loc numai în condiţiile transferarii activelor numai către o altă organizaţie de acelaşi tip. Companiile de interes comunitar trebuie să prezinte anual un raport de activitate, care să conţină informaţii privind activitatea organizaţiei, salariile angajaţiilor şi o declaraţie privind dividentele. Organizaţiile trebuie înregistrate în cadrul Registrului Companiilor, care verifică dacă sunt întrunite toate condiţiile legale pentru desfăşurarea activităţii CIC-ului. CIC-urile sunt obligate să depună bilanţuri contabile anuale ca orice altă companie, astfel fiind asigurată transparenţa activităţii desfăşurată de organizaţie. Potrivit studiului Seforis
, principala sursă de capital a CIC-urilor o reprezintă comercializarea de bunuri şi servicii (63%), iar cea de-a doua sursă de finanţare o reprezintă granturile (24%). 

Mai mult de jumatate dintre întreprinderile sociale desfăşoară activităţi comerciale cu sectorul public, iar pentru 23% dintre întreprinderile sociale din Marea Britanie sectorul public reprezintă principala sursă de venit. Lipsa sau accesul limitat la finanţare este încă percepută ca principala bariera pentru înfiinţarea unei întreprinderi sociale. Sprijinirea întreprinderilor sociale a devenit din ce in ce mai specializată pe sectoare de activitate (educaţie, tehnologie, sănătate, servcii publice) şi tipuri de antreprenoriat social (ex: femei si tineret). Guvernul britanic a introdus o scutire fiscală în valoare de 30% pentru a încuraja investiţiile în întreprinderile sociale şi în particular, pentru a stimula investiţiile în organizaţiile supuse clauzei de blocare a activelor. Mediul universitar este din ce în ce mai implicat în activtitatea întreprinderilor sociale, oferind sprijin logistic acestora.

Începând cu luna februarie 2012, odată cu adoptarea Legii privind serviciile publice
, autorităţile publice din Marea Britanie sunt obligate să ia în considerare modul în care serviciile achiziţionate de la furnizorii privaţi ar putea imbunătăţi situaţia economico-socială şi ambientală a fiecărei comunităţi în parte. Acest nou cadru legislativ aduce o schimbare de perspectivă în privinţa atribuirii contractelor publice de prestare servicii în sensul acordării unei importanţe sporite beneficiul colectiv pe care ar putea să îl aibă comunitatea o dată cu încheierea contractului. Spre exemplu, atunci când o organizaţie furnizează servicii privind sănătatea mintală, implicând în livrarea acestui tip de serviciu persoane cu probleme mintale se poate vorbi de valoarea socială a serviciului. 

III. CONCLUZII
Potrivit Raportului CIRIEC, în contextul diversităţii accentuată a realităţilor naţionale privind conceptele şi nivelul de recunoaştere a economiei sociale şi a conceptelor conexe este evident că nu este uşor să se identifice componentele economiei sociale din fiecare ţară. Prin intermediul unui rezumat se pot desprinde trei concluzii principale. 

Prima şi cea de bază este că de la o ţară la alta, componentele diferă considerabil, existând forme naţionale autentice pe care experţii le consideră ca fiind părţi integrante ale economiei sociale din ţările lor. În unele ţări, precum Italia şi Spania, există idei diferite în ceea ce priveşte domeniul de aplicare al economiei sociale: un concept de afaceri privind economia socială potrivit căruia economia socială este alcătuită în principal din cooperative coexistă cu un concept necomercial potrivit căruia economia socială este alcătuită în mare măsură din asociaţii, cooperative sociale şi alte organizaţii nonprofit. 

O a doua concluzie care se poate desprinde este că noţiunea consacrată a economiei sociale, care reuneşte cooperative, societăţi mutuale, asociaţii şi fundaţii, este cea mai răspândită mai ales în grupul de ţări în care conceptul de economie socială este acceptat în cea mai mare măsură. În două dintre aceste ţări, Franţa şi Spania, economia socială este recunoscută prin lege. 

O a treia concluzie este aceea că există un consens general potrivit căruia cooperativele fac parte din economia socială. Aceasta reflectă opinia destul de răspândită potrivit căreia cooperativele şi societăţile mutuale sunt întreprinderile-prototip ale economiei sociale. Sunt considerate, de asemenea, componente asociaţiile, fundaţiile şi întreprinderile sociale. Motivul pentru care sunt excluse societăţile de întrajutorare (societăţile mutuale) din domeniul economiei sociale din noile state membre ale UE poate fi nivelul scăzut de recunoaştere a însuşi conceptului de economie socială, precum şi absenţa unui statut legal al societăţilor mutuale în statele respective.

Organizaţiile sociale au o tendinţă firească de a forma grupuri pe baza intereselor şi afinităţilor economice şi politice comune. Unele dintre grupurile şi reţelele de afaceri din cadrul economiei sociale care au fost înfiinţate în interesul competitivităţii sunt adevărate societăţi-gigant la nivel european. Au fost create, de asemenea, grupuri în sfera politică. 

Economia socială din Europa a instituit numeroase organizaţii care să acţioneze ca reprezentanţi ai săi. Prin intermediul lor, economia socială a luat parte la procesele de elaborare şi de punere în aplicare a politicilor naţionale şi ale UE, atunci când aceste procese au permis participarea acestui tip de interlocutor social. 

În diferite ţări europene, asociaţiile care reprezintă întreprinderi şi organizaţii din economia socială au fost înfiinţate în principal dintr-o perspectivă sectorială, dând naştere unor organizaţii, asociaţii şi platforme care reprezintă cooperative de credit, de muncă şi cooperative agricole, printre altele, precum şi societăţi de asigurări mutuale, societăţi şi asociaţii de asigurări complementare şi alte organizaţii neguvernamentale de acţiune socială. 

Acest proces a avut loc, de asemenea, la nivel european, unde economia socială (fie „familiile” sale, fie ea în ansamblu) a jucat un rol istoric în diferite politici ale UE. Acest rol este evident din anul în care s-a semnat Tratatul de la Roma, când a fost înfiinţată EUROCOOP, organizaţia care reprezintă cooperativele de consum din Europa, precum şi în cadrul procesului de elaborare a politicii agricole comune cu asistenţa Confederaţiei Generale a Cooperativelor Agricole din Uniunea Europeană (COGECA). 

În prezent, organizaţiile care reprezintă economia socială în Europa sunt următoarele: 

1. Familia cooperativelor: 
- EUROCOOP: Comunitatea Europeana a Cooperativelor de Consum 

- CECODHAS: Comitetul European de Legătură pentru Locuinţe Sociale — secţiunea cooperativelor 

- CECOP: Confederaţia Europeană a Cooperativelor de Muncă, a Cooperativelor Sociale şi a Întreprinderilor Participative 

- COGECA: Confederaţia Generală a Cooperativelor Agricole 

- GEBC: Grupul European al Băncilor Cooperative 

- UEPS: Uniunea Europeană a Farmaciilor Sociale 

Cooperatives Europe este organizaţia-umbrelă pentru toate aceste organisme reprezentative ale cooperativelor europene. 

2. Familia societăţilor mutuale: 
- AIM: Asociaţia Internaţională a Societăţilor Mutuale 

- AMICE - Asociaţia Societăţilor Mutuale de Asigurare şi a Cooperativelor de Asigurare din Europa 

3. Familia asociaţiilor şi a organizaţiilor de acţiune socială: 
- CEDAG: Consiliul European al Asociaţiilor de Interes General 

- EFC: Centrul Fundaţiilor Europene 

- Platforma europeană a ONG-urilor sociale 

4. Platformele pentru întreprinderile sociale: 
- Social Firms Europe CEFEC: Confederaţia firmelor sociale europene, a iniţiativelor de ocupare a forţei de muncă şi a cooperativelor sociale. Majoritatea acestor organizaţii reprezentative la nivel european sunt, la rândul lor, membre ale Conferinţei Permanente Europene a Cooperativelor, Societăţilor Mutuale, Asociaţiilor şi Fundaţiilor, care este în prezent organismul cel mai avizat din sectorul economiei sociale europene în relaţia cu instituţiile europene. Această platformă a fost înfiinţată în noiembrie 2000 sub denumirea de CEP-CMAF. 

În unele ţări, asociaţiile reprezentative au depăşit nivelul sectorial şi au înfiinţat organizaţii intersectoriale care au o legătură directă cu economia socială. Printre acestea se numără CEPES, Confederaţia întreprinderilor spaniole din economia socială şi Platforma pentru economie socială din Luxemburg.

Grupările au urmat, de asemenea, alte criterii: de exemplu, în ultimii 15 ani au apărut reţelele comune de platforme care reprezintă economia socială, organismele de guvernare (precum consiliile orăşeneşti) şi/sau întreprinderile şi alte organizaţii sociale. Acesta este cazul Reţelei euromediteraneene a economiei sociale, ESMED, alcătuită din platforme naţionale pentru economia socială sau cooperative din Portugalia, Franţa, Spania, Italia, Maroc şi Tunisia; al Reţelei europene a oraşelor şi regiunilor pentru economie socială, REVES; al Reţelei europene a întreprinderilor sociale de includere, ENSIE, şi al Federaţiei Europene a Patronatelor Sociale, FEDES, toate promovând în mod activ economia socială. În schimb, CIRIEC-International este un exemplu deosebit de organizaţie a cărei componenţă reuneşte organizaţii care reprezintă întreprinderi din sectorul public şi din economia socială şi cooperatistă din numeroase ţări europene şi cercetători specializaţi în acest domeniu.

� � HYPERLINK "http://www.europarl.europa.eu/sides/getDoc.do?pubRef=-//EP//TEXT+TA+P6-TA-2009-0062+0+DOC+XML+V0//RO" ��http://www.europarl.europa.eu/sides/getDoc.do?pubRef=-//EP//TEXT+TA+P6-TA-2009-0062+0+DOC+XML+V0//RO�


� � HYPERLINK "http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0429+0+DOC+XML+V0//RO" ��http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0429+0+DOC+XML+V0//RO�





� � HYPERLINK "http://www.eesc.europa.eu/resources/docs/a_ces11042-2012_00_00_tra_etu_ro.pdf" ��http://www.eesc.europa.eu/resources/docs/a_ces11042-2012_00_00_tra_etu_ro.pdf�





� � HYPERLINK "http://www.legifrance.gouv.fr/affichTexte.do?cidTexte=JORFTEXT000029313296&dateTexte=&categorieLien=id" �http://www.legifrance.gouv.fr/affichTexte.do?cidTexte=JORFTEXT000029313296&dateTexte=&categorieLien=id� 


� � HYPERLINK "http://www.economie.gouv.fr/droit-d-information-prealable-salaries-cas-cession-entreprise" �http://www.economie.gouv.fr/droit-d-information-prealable-salaries-cas-cession-entreprise� 


� � HYPERLINK "http://www.economie.gouv.fr/ess/scop-scic-cest-quoi" �http://www.economie.gouv.fr/ess/scop-scic-cest-quoi� 


� � HYPERLINK "http://www.economie.gouv.fr/ess/cooperative-dactivites-et-demplois-cest-quoi" �http://www.economie.gouv.fr/ess/cooperative-dactivites-et-demplois-cest-quoi� 


� � HYPERLINK "http://www.seforis.eu/upload/reports/Country_Report_Germany.pdf" ��http://www.seforis.eu/upload/reports/Country_Report_Germany.pdf�


� � HYPERLINK "http://germany.ashoka.org/" ��http://germany.ashoka.org/�





� � HYPERLINK "file:///C:/Documents%20and%20Settings/andra.andronic/My%20Documents/Downloads/National+report+on+social+economy+sector+in+Italy%20(2).pdf" ��file:///C:/Documents%20and%20Settings/andra.andronic/My%20Documents/Downloads/National+report+on+social+economy+sector+in+Italy%20(2).pdf�


� Organizaţiile non profit cu utilitate sociala au fost înfiinţate prin intermediul Legii nr. 460/1997; sunt considerate organizaţii Onlus cooperativele sociale, organizaţiile voluntare şi ong-urile, care au drept obiect de activitate asistenţa socială, sanătatea, domeniul educaţional, instruirea, protecţia, promovarea şi îmbunătăţirea vieţii sălbatice şi a mediului înconjurător, reciclarea, promovarea culturii şi artei, apărarea drepturilor omului, cercetarea etc).


� � HYPERLINK "http://www.seforis.eu/upload/reports/Country_Report_Spain.pdf" ��http://www.seforis.eu/upload/reports/Country_Report_Spain.pdf�





� � HYPERLINK "https://www.gov.uk/government/uploads/system/uploads/attachment_data/file/416307/12-1333-community-interest-companies-guidance-chapters-chapter_-1-introduction.pdf" ��https://www.gov.uk/government/uploads/system/uploads/attachment_data/file/416307/12-1333-community-interest-companies-guidance-chapters-chapter_-1-introduction.pdf�


� � HYPERLINK "http://www.seforis.eu/upload/reports/Country_Report_UK.pdf" ��http://www.seforis.eu/upload/reports/Country_Report_UK.pdf�


� Public Services (Social Value) Act

